**ΜΑΡΙΑ ΠΟΛΥΔΟΥΡΗ - ΜΟΝΟ ΓΙΑΤΙ Μ’ ΑΓΑΠΗΣΕΣ**

**Η ποιήτρια και το έργο της**

Η Μαρία Πολυδούρη (1902-1930) είναι λυρική ποιήτρια του Μεσοπολέμου (γενιά του 1920). Γεννήθηκε στην Καλαμάτα, όπου εργάστηκε στη Νομαρχία. Το 1921 μετατίθεται στην Αθήνα και γνωρίζεται με τον Κώστα Καρυωτάκη. Πέθανε από φυματίωση. Τα τελευταία δύο χρόνια της ζωής της τα πέρασε σε σανατόριο. Δημοσίευσε δύο ποιητικές συλλογές: «*Οι τρίλιες που σβήνουν*» (1928) και *«Ηχώ στο χάος»* (1929).

**Μόνο γιατί μ’ αγάπησες**

Η ποιήτρια χρησιμοποιεί την ποίηση για να δείξει το μέγεθος του έρωτά της. Γι’ αυτό και κατατάσσεται στα ποιήματα για την ποίηση (το βίωμα αποτελεί την ποιητική ύλη). Αναφέρεται στον έρωτα της για τον ποιητή Κώστα Καρυωτάκη. Το ερωτικό αυτό ποίημα είναι ένας διαχρονικός ύμνος στον έρωτα.

**Θέματα:**

* Η ποίηση στην υπηρεσία του έρωτα
* Ο έρωτας είναι ο μοναδικός λόγος για να ζει κανείς και να γράφει ποίηση.
* Η ζωή και η τέχνη βρίσκουν τη δικαίωση μόνο στην αγάπη.

**Συναισθήματα**

Μελαγχολία, θλίψη, αίσθημα ανολοκλήρωτου.

**Αφηγηματικές τεχνικές**

* **Εναλλαγή ενεστώτα και αορίστου**

 Η χρήση του αορίστου (*αγάπησες, κράτησες, φίλησες, κύτταξαν…*) δείχνει ότι η ευτυχία για τον έρωτα στον οποίο αναφέρεται το τραγούδι της ποιήτριας ανήκει στο παρελθόν.

 Η χρήση του ενεστώτα (*έχω, είμαι…*) δείχνει ότι αυτό που έγινε στο παρελθόν έχει τη δύναμη να καθορίζει το παρόν ακόμα και το μέλλον.

* **Η λειτουργία του β΄ προσώπου**

1. Σε αρκετά σημεία το α΄ πρόσωπο διαπλέκεται με το β΄ μέσω συνεχών αποστροφών και έτσι δίνεται ο χαρακτήρας μιας «συνομιλίας» στην ποιητική αφήγηση. Το β΄ πρόσωπο δίνει και ένα τόνο ερωτικής εξομολόγησης. Το ποίημα μοιάζει με ημερολόγιο, ερωτικό διάλογο ή ερωτική επιστολή.

2. Η χρήση του β΄ ενικού δίνει αμεσότητα και συγκεκριμενοποιεί το πρόσωπο στο οποίο απευθύνεται η ποιήτρια. Το ποίημα κερδίζει σε λυρισμό.

* **Η τεχνική της έμμεσης εξομολόγησης**

Η ποιήτρια δεν μιλά καθόλου για τη δική της αγάπη, αλλά για την αγάπη εκείνου προς αυτήν. Κατ’ αυτόν τον τρόπο εκφράζει σε αντανάκλαση τη δική της αγάπη προς εκείνον.

**Εκφραστικά μέσα (δηλ. σχήματα λόγου):**

Το σχήμα του κύκλου, αφού σε κάθε στροφή ο τελευταίος στίχος είναι επανάληψη του πρώτου (μουσικότητα, συνοχή)

Παρομοίωση: «*είμαι ωραία σαν κρίνο ολάνοιχτο*»

Μεταφορά: «*έχω ένα ρίγος στην ψυχή μου ακόμα*», «*της ύπαρξής μου στέμμα*», «*βασίλεψες*».

Εικόνα: το ολάνοιχτο κρίνο.

Υπερβολή: «*Μόνο γιατί μ’ αγάπησες γεννήθηκα*»

Επανάληψη λέξεων και φράσεων, όπως «*γιατί μ’ αγάπησες*», «*ζωή*», «*ωραία*»…

Ποιητική αποστροφή: *«ωραίε»*

**Μορφή:**

Η **γλώσσα** είναι δημοτική.

Το **ύφος** είναι απλό, λυρικό και ο τόνος εξομολογητικός.

Το **μέτρο** είναι **ιαμβικό** και παρατηρείται **σταυρωτή ομοιοκαταληξία** (1-5, 2-4). Ο 3ος

στίχος λειτουργεί ως άξονας συμμετρίας. Γενικά ο στίχος χαρακτηρίζεται από ασυμμετρία. Οι στίχοι που ομοιοκαταληκτούν είναι ισοσύλλαβοι: ο 1ος, 3ος και 5ος στίχος είναι 12σύλλαβοι (υπάρχουν και 11σύλλαβοι). Ο 2ος και ο 4ος στίχος είναι 7σύλλαβοι (μουσικότητα).

Υπάρχουν διασκελισμοί: …γιατί μ’ αγάπησες/ στα περασμένα χρόνια, …με κύτταξαν/

με την ψυχή στο βλέμμα…κ.ά.

**Τίτλος**: Η χρήση του β΄ γραμματικού προσώπου δείχνει ότι η ποιήτρια απευθύνεται σε κάποιον. Δεν αναφέρεται δηλαδή αόριστα στην αγάπη, αλλά στη συγκεκριμένη προς ένα πρόσωπο αγάπη. Είναι μια φράση που αυτούσια ή με παραλλαγές επαναλαμβάνεται και έτσι αποτελεί τον άξονα που συμβάλλει στη συνοχή του κειμένου. Η λέξη μόνο δηλώνει πως το ποίημα γράφεται για να εκφράσει την αγάπη που της χάρισε ο αγαπημένος της. Η συχνή επανάληψή της (10 φορές) εκφράζει τους τρόπους με τους οποίους εκδηλωνόταν αυτή η αγάπη και τις αντίστοιχες στιγμές ευτυχίας που χάριζαν οι εκδηλώσεις στην ποιήτρια. Η αγάπη αυτή παρουσιάζεται

εξιδανικευμένη.

**Περιεχόμενο:**

1η στροφή: Το ρ. *τραγουδώ* παίρνει εδώ τη σημασία της όλης της διαδικασίας δημιουργίας ενός ποιήματος από την έμπνευση ως τη συγγραφή του. Η Πολυδούρη ομολογεί ότι γράφει, γιατί κάποτε αγαπήθηκε.

2η στροφή: Αποσαφηνίζεται το είδος της αγάπης. Η αγάπη στην οποία αναφέρεται

είναι η ερωτική αγάπη («*είμαι ωραία σαν κρίνο ολάνοιχτο*» και «*έχω ένα ρίγος στην καρδιά»).* Ένα άγγιγμα και ένα φιλί αναστάτωσαν την ύπαρξή της και τάραξαν την ψυχή της. Η χρήση του *ενεστώτα* και του «*ακόμα»* υποδηλώνει ότι κάτι που δημιουργήθηκε στο παρελθόν, έχει τη δύναμη να επηρεάζει το παρόν και το μέλλον.

3η στροφή: Πέρασμα από την αίσθηση της αφής στην αίσθηση της όρασης.

Αναφέρεται στην αισθητοποίηση της καταλυτικής δύναμης του ερωτικού βλέμματος

(«*με την ψυχή στο βλέμμα*»). Πρόκειται για το ιδιαίτερο μήνυμα του βλέμματος

ανάμεσα σε δύο ανθρώπους, όταν υπάρχει συναισθηματική έλξη. Αυτό το βλέμμα

οδηγεί στην υπέρτατη ευτυχία.

4η στροφή: Η βίωση της απόλυτης αγάπης γίνεται αυτοσκοπός, αφού η συγκυρία της

γέννησης ταυτίζεται με τη συγκυρία της συνάντησης με εκείνον που έδωσε νόημα στη ζωή της (3 φορές επαναλαμβάνεται η λέξη *ζωή*).

5η στροφή: Η ζωή παύει να έχει νόημα, όταν δεν υπάρχει αυτός που αγαπάμε («*ωραίε*»… «*βασίλεψες*»), φορτίζεται αρνητικά και γίνεται βάρος. Ωστόσο το «*γλυκά πεθαίνω*» δηλώνει πως ο έρωτας συνεχίζει να μεταδίδει το κλίμα της ευτυχίας για τον άνθρωπο που αγάπησε και αγαπήθηκε, κάνει το θάνατο αποδεκτό.